b'\n_START_ARTICLE_\nBela dama\n_START_PARAGRAPH_\nBela dama je skalna slika na plo\xc5\xa1\xc4\x8di, ki prikazuje tudi druga umetni\xc5\xa1ka dela, na majhnem skalnem previsu globoko v gorovju Brandberga. Velikanski granitni monolit v Damaralandu, imenovan Brandberg, je najvi\xc5\xa1je gorovje v Namibiji._NEWLINE_Slika je \xc5\xbee dolgo arheolo\xc5\xa1ka dilema, o njenem izvoru, avtorstvu in dataciji je ve\xc4\x8d razli\xc4\x8dnih hipotez. Zdaj velja, da so jo izdelali Bu\xc5\xa1mani in je stara vsaj 2000 let.\n_START_SECTION_\nLokacija in opis\n_START_PARAGRAPH_\nBela dama je arheolo\xc5\xa1ko najdi\xc5\xa1\xc4\x8de v bli\xc5\xbeini ceste iz Khorixasa do Henties Baya na obmo\xc4\x8dju Uisa v gorovju Brandberg, kjer je ve\xc4\x8d kot 1000 bu\xc5\xa1manskih slik, raztresenih po skalah in v jamah.  Skupina Bela dama je bila najdena v jami, znani kot Maackovo zaveti\xc5\xa1\xc4\x8de, in prikazuje \xc5\xa1tevilne \xc4\x8dlove\xc5\xa1ke figure, tudi orikse, na skalni plo\xc5\xa1\xc4\x8di, veliki pribli\xc5\xbeno 5,5 x 1,5 m. Bela dama je najpodrobnej\xc5\xa1a \xc4\x8dlove\xc5\xa1ka figura v skupini in meri pribli\xc5\xbeno 39,5 x 29 cm. Do Bele dame je treba hoditi pribli\xc5\xbeno 45\xe2\x80\x9360 minut po grobem terenu, soteski, obi\xc4\x8dajno suhi re\xc4\x8dni strugi reke Tsisab._NEWLINE_Obi\xc4\x8dajna razlaga je, da slika ka\xc5\xbee neke vrste obredni ples in da je "Bela dama" mo\xc5\xa1ki zdravilec. Ima bele noge in roke, ki lahko pomenijo, da je bilo njegovo telo pobarvano ali da je nosil okrasje na nogah in rokah. V eni roki ima lok in morda \xc4\x8da\xc5\xa1o v drugi. Zaradi loka in oriksov sliko razlagajo tudi kot lovsko sceno. Poleg \xc5\xa1amana/dame imajo druge \xc4\x8dlove\xc5\xa1ke figure manj podrobnosti in so ve\xc4\x8dinoma v celoti \xc4\x8drne ali povsem bele. Eden izmed oriksov ima \xc4\x8dlove\xc5\xa1ke noge. Slika je bila verjetno narejena z okro, ogljem, manganom, hematitom, krvnim serumom, jaj\xc4\x8dnim beljakom in kazeinom kot vezivom. Slika je po\xc5\xa1kodovana, saj je bila prvi\xc4\x8d odkrita v za\xc4\x8detku 20. stoletja. Nekaj desetletij so jo turisti polivali z vodo, da so bile barve bolj vidne, kar je povzro\xc4\x8dilo, da je slika hitro zbledela. Lokacija je zdaj za\xc5\xa1\xc4\x8ditena kot spomenik Namibije in je obisk dovoljen le z uradnimi vodniki. Zaradi varstva na koncu poti torbe in steklenice niso dovoljene._NEWLINE_Zaradi \xc5\xa1tevilnih protestov turistov je bila kovinska \xc5\xbei\xc4\x8dna mre\xc5\xbea nadome\xc5\xa1\xc4\x8dena z dvema kovinskima palicama, kar je lep\xc5\xa1e videti.\n_START_SECTION_\nNajdba in polemika\n_START_PARAGRAPH_\nBela dama je bila prvi\xc4\x8d odkrita leta 1918. Nem\xc5\xa1ki raziskovalec in topograf Reinhard Maack je bil kot geodet na obmo\xc4\x8dju Brandberga. Navdu\xc5\xa1en je bil nad glavnim likom slike, ki ga je opisal kot "bojevnika". V svojih zapiskih je napisal, da "ga egiptovsko-sredozemski slog vseh figur presene\xc4\x8da". Naredil je nekaj ro\xc4\x8dno izdelanih skic slike, ki so bile objavljene v Evropi._NEWLINE_Leta 1929 je Maackove zapiske prebral znan francoski antropolog Henri Breuil, ko je bil na obisku v Cape Townu. Ugotovil je podobnosti med Belo damo in slikami \xc5\xa1portnikov na Knososu (Kreta). Menil je, da je Brandberg obiskala skupina potnikov, ki so prihajali iz Sredozemlja. Bil je prvi, ki je pisal o sliki kot "Beli dami". Leta 1945 je kon\xc4\x8dno obiskal kraj in objavil svojo teorijo o sredozemskem izvoru slike najprej v Ju\xc5\xbeni Afriki in nato \xc5\xa1e v Evropi.  Breuilovi razlogi so vplivali na ve\xc4\x8d poznej\xc5\xa1ih hipotez. Nekateri so menili, da je feni\xc4\x8danskega izvora._NEWLINE_V drugi polovici 20. stoletja je bila ve\xc4\x8dina teorij o sredozemskih vplivih na starodavno zgodovino podsaharske Afrike postopoma zavrnjena.  Sodobne \xc5\xa1tudije o Beli dami navadno temeljijo na enostavnej\xc5\xa1i domnevi, da je slika bu\xc5\xa1manska tako kot tiso\xc4\x8de drugih naslikanih figur v Brandbergu. Damaraland je zelo bogat s skalnimi umetni\xc5\xa1kimi poslikavami, tudi Twyfelfontein.'